Diari Oficial de la Generalitat Valenciana


Sumari del DOGV 5484, del 04-04-2007 (2007/4181)

RESOLUCIÓ de 23 de març de 2007, del director general d'Habitatge i Projectes Urbans sobre la declaració com a Àrea de Rehabilitació del conjunt arquitectònic d'habitatges Plaça Redona de València.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5484

Data del DOGV
:   04-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4181


Data del document
:   23-03-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * València
    * construcció urbana
    * habitatge social

ANTECEDENTS DE FET  
Primer. El conjunt de comunitats de la plaça Redona amb l'Ajuntament de València ha sol·licitat la declaració com a àrea de rehabilitació.  
Segon. L'immoble conegut com plaça Redona forma part del conjunt històric de la ciutat de València declarat bé d'interés cultural.   
D'altra banda, també es troba inclòs dins de l'àmbit de l'entorn del Bé d'Interés Cultural de l'Església de Santa Caterina.  
A més, recentment, ha sigut declarat bé de rellevància local amb l'aprovació, en data 10 de gener de 2007, del Pla especial de conservació i preservació de la plaça Redona.  
Tercer. La plaça Redona es troba ubicada dins del centre històric de València, declarat àrea de rehabilitació mitjançant un Decret 158/1992 de la Generalitat Valenciana. Amb anterioritat a la publicació del mencionat decret, amb data 16 de juny de 1992, se subscriu el primer conveni entre la Generalitat Valenciana i l'Ajuntament de València d'intervenció en el centre històric.  
En el marc de les actuacions dutes a terme conjuntament entre l'Ajuntament de València i la Generalitat Valenciana, la intervenció que es planteja en aquest conjunt, mitjançant la present declaració d'àrea de rehabilitació d'edifici catalogat possibilita i millora els mecanismes de gestió establits especials a través de l'operador de rehabilitació.  
Quart. La plaça Redona és una significativa peça arquitectònica i urbanística en la història de l'arquitectura residencial valenciana.  
Transcorreguts més de 150 anys des de la seua construcció i malgrat el deteriorament evident i la pèrdua del seu dinamisme comercial i simbologia original, continua sent un bell exemple d'espai urbà circular, tancat i encaixat en la irregular trama del centre històric de la ciutat de València, que il·lustra magistralment la fortuna de dissenyar a partir d'una ordenança dibuixada.  
L'espai i els edificis que componen la plaça han patit un important procés de degradació, especialment quant a les seues característiques arquitectòniques, amenaçades pel deteriorament físic dels edificis, a la pèrdua del seu valor residencial, per haver-se desocupat una part considerable dels seus habitatges, i a la seua funció social, com a conseqüència de l'estancament comercial i de l'envelliment de les seues instal·lacions.  
Aquestes són les raons que justifiquen l'existència d'una iniciativa pública que permeta invertir el procés i aconseguir la rehabilitació integral de la plaça i dels edificis que la formen.  
Cinqué. El nombre total d'habitatges existent en l'actualitat en el conjunt de la illa de cases és de 89. No obstant això, aquest nombre d'habitatges ha de ser adaptat a les condicions derivades de l'execució del planejament aprovat, que ha de traduir-se en un increment del nombre d'habitatges a causa del millor aprofitament de l'edificabilitat resultant de les condicions d'ordenació. S'obté d'aquesta manera un total de 144 habitatges.   
SISÉ. El Decret 81/2006, de 9 de juny, estableix explícitament en l'article 20 que la rehabilitació d'edificis d'habitatges catalogats d'un o més edificis que suposen un conjunt amb entitat pròpia, que figuren en l'Inventari General del Patrimoni Cultural, regulat en l'article 15 i següent de la Llei 4/1998, d'11 de juny, del patrimoni cultural valencià, sempre que es plantege de forma conjunta la rehabilitació dels elements comuns poden optar al règim d'ajudes establides per a la rehabilitació d'edificis en àrees de rehabilitació.  
Seté. El tràmit establit en aquest article 20, exigeix l'informe previ de la Direcció General de Patrimoni. La declaració de l'immoble com a bé de rellevància local suposa l'existència del mencionat informe.  
Atés l'interés i la rellevància patrimonial de l'edifici, s'exigeix, per a la seua declaració com a àrea de rehabilitació, l'informe de la Direcció General de Patrimoni en el sentit d'avaluar les mesures adoptades en la rehabilitació i els criteris que s'han de tindre en compte en el projecte i la direcció de les obres que s'han d'executar. El recentment aprovat Pla especial de conservació i preservació de la plaça Redona, inclou els criteris i les mesures que s'han d'adoptar en la rehabilitació de l'immoble, amb la qual cosa es compleixen les exigències establides.  
Huité. En relació amb el que estableix la Llei 16/2005, de 30 de desembre, es formulen les observacions següents:  
- L'atorgament de la llicència d'obres, necessària per a optar al règim d'ajudes ha d'efectuar-se per resolució degudament motivada, d'acord amb les condicions que per a això s'assenyala l'article 211 d'aquesta llei.  
- Segons l'article 209, quan es concedeixen ajudes públiques a la rehabilitació, poden convindre's fórmules d'explotació conjunta entre l'administració i els titulars de l'immoble, sempre que permeten l'adequada participació pública dels beneficis generats per la prolongació de la vida útil de l'edifici. En aquest sentit s'insta a establir un règim de visites guiades a l'edifici i un xicotet espai expositiu on explicar la història d'aquest.  
NOVÉ. El 20 de març de 2007, s'emet la Proposta de declaració d'àrea de rehabilitació pel Servei de Rehabilitació de la Direcció General d'Habitatge i Projectes Urbans en què es conclou que es reuneixen els requisits especificats en el Decret 81/2006 per a declarar l'immoble àrea de rehabilitació.  
D'acord amb el que estableix l'article 20 del Decret 81/2006, de 9 de juny, del Consell, de desenvolupament de les mesures i ajudes financeres a la rehabilitació d'edificis i habitatges a la Comunitat Valenciana, resolc:  
Primer  
Declarar com a àrea de rehabilitació el conjunt arquitectònic d'habitatges, conegut com Plaça Redona, situat entre els carrers Trench, dels Drets, Jofrens, Barreteria i la plaça Redona, de València.  
Segon  
La rehabilitació de l'immoble es durà a terme en 6 fases:  
FASE I: Actuació directa sobre les façanes interiors de la plaça i les cobertes dels edificis que integren la illa de cases. Aquestes obres seran realitzades per l'empresa municipal AUMSA, com a operador de rehabilitació de l'àrea declarada, i serà finançada a parts iguals per l'Ajuntament de València i la Conselleria de Territori i Habitatge de la Generalitat, segons el conveni que s'establisca.  
FASE II: Actuació directa d'adequació de l'equipament comunitari entenent com a tal les infraestructures de serveis urbans, els vials i els espais públics, mitjançant la reurbanització de l'espai públic de la plaça, amb la remodelació de la coberta interior existent. Com l'anterior, es tracta d'una intervenció que s'ha d'executar directament per l'administració com a part de l'actuació integrada global.   
Aquestes obres seran realitzades per l'empresa municipal AUMSA, com a operador de rehabilitació de l'àrea de rehabilitació.  
Les obres seran finançades de la manera següent:  
- A parts iguals entre l'Ajuntament de València i la Conselleria de Territori i Habitatge de la Generalitat, d'acord amb el conveni que s'establisca, les obres d'adequació, reurbanització i a la remodelació de la coberta interior.  
- A càrrec de l'Ajuntament de València els costos derivats de la remodelació dels llocs de venda ubicats a l'interior de la plaça.   
FASE III: Actuació de rehabilitació promoguda pel propietari o usuari, de les façanes exteriors, no que donen a la plaça.  
Aquestes obres seran realitzades pels propietaris o usuaris, o per AUMSA com a operador de rehabilitació de l'àrea de rehabilitació, amb l'acord previ amb els propietaris o quan es tracte de mesures d'execució forçosa adoptades davant de l'incompliment dels deures de la propietat.  
A l'efecte s'estableix un règim d'ajudes de caràcter objectiu, de conformitat amb el que estableix el Decret 81/2006, que inclou les particularitats següents:  
- Quan les actuacions relatives a aquesta fase es duguen a terme de forma directa pels propietaris o usuaris, s'estableix el règim ordinari d'ajudes objectives ja citat, i pot complementar-se amb les ajudes personals segons els nivells de renda.  
- Quan s'encomane la realització de les actuacions de rehabilitació en façanes exteriors a l'operador de rehabilitació (AUMSA), les ajudes de caràcter objectiu del Decret 81/2006 poden ser complementades fins a la totalitat del pressupost per la via extraordinària que s'establisca per conveni, finançant-se en aquest cas a parts iguals per l'Ajuntament de València i la Conselleria de Territori i Habitatge de la Generalitat.  
- En els supòsits en què un mateix edifici dispose de façana interior i exterior, es poden compatibilitzar els conceptes i les ajudes, fins a assumir la totalitat del cost que corresponga a l'actuació.  
FASE IV: Actuació de rehabilitació promoguda pel propietari o usuari, de restabliment de les condicions de seguretat estructural i seguretat d'utilització.  
Aquestes obres seran realitzades pels propietaris o usuaris, o per AUMSA, com a operador de rehabilitació de l'àrea de rehabilitació, amb l'acord previ amb els propietaris o quan es tracte de mesures d'execució forçosa adoptades davant de l'incompliment dels deures de la propietat, conseqüència si és el cas de la inspecció tècnica corresponent o dels compromisos assumits pels propietaris en els convenis particulars formalitzats.  
A l'efecte s'estableix un règim d'ajudes de caràcter objectiu, de conformitat amb el que estableix el Decret 81/2006, que inclou les particularitats següents:  
- Quan les actuacions relatives a aquesta fase es duguen a terme de forma directa pels propietaris o usuaris, s'estableix el règim ordinari d'ajudes objectives ja citat, i pot complementar-se amb les ajudes personals segons els nivells de renda.  
- Quan s'encomane la realització de les actuacions de rehabilitació relatives al restabliment de la seguretat estructural i seguretat d'utilització, a l'operador de rehabilitació (AUMSA), s'aplicarà el nivell d'ajudes corresponent a ingressos inferiors a 2,5 vegades l'IPREM per a les subvencions personals, amb l'exempció de l'acreditació individualitzada dels ingressos familiars.  
FASE V: Actuació de rehabilitació promoguda per l'usuari o propietari, referida a l'adequació de les instal·lacions comunitàries dels edificis, incloent la millora de l'eficiència energètica i la sostenibilitat.  
Aquestes obres seran realitzades pels propietaris o usuaris, o per AUMSA com a operador de rehabilitació de l'àrea de rehabilitació, amb l'acord previ amb els propietaris o quan es tracte de mesures d'execució forçosa adoptades davant de l'incompliment dels deures de la propietat.  
Les ajudes seran les previstes en el Decret 81/2006, de règim ordinari, i pot complementar-se amb les ajudes personals segons els nivells de renda.   
FASE VI: Actuació de rehabilitació promoguda per l'usuari o propietari, referida a la rehabilitació dels elements privatius dels habitatges i locals.  
Les ajudes seran les previstes en el Decret 81/2006, de règim ordinari, i poden complementar-se amb les ajudes personals segons els nivells de renda.  
L'aplicació del règim general d'ajudes establides per a les obres de rehabilitació dels elements privatius pot realitzar-se tant per a la rehabilitació d'habitatges com per a la renovació i el desenvolupament comercial de la zona, incloent si és el cas, i d'acord amb la normativa d'ajudes i subvencions vigent, no solament l'adequació a l'entorn arquitectònic, sinó també la millora de les instal·lacions comercials.  
Tercer  
La tramitació efectiva de les ajudes establides, requerirà la corresponent sol·licitud amb la documentació pertinent per a l'obtenció de la qualificació provisional corresponent:  
- Al conjunt dels elements comuns: façanes i cobertes de tot l'edifici.  
- Als elements comuns de cada comunitat de propietaris d'acord amb les intervencions que hagen de realitzar-se.  
- A la rehabilitació de l'habitatge quan es pretenga optar a les ajudes.  
Quart  
A iniciativa municipal es designa com a operador de rehabilitació i promotor de les actuacions a favor dels residents usuaris l'empresa AUMSA (Societat Anònima Municipal d'Actuacions Urbanes).  
Cinqué  
La sol·licitud d'ajudes a les actuacions de rehabilitació sobre el conjunt dels elements comuns, dels mateixos en cada comunitat de propietaris com també de rehabilitació d'habitatges individuals, pot formular-se durant el termini de vigència del Decret 81/2006.  
Sisé  
A fi de garantir la viabilitat de les actuacions previstes, s'instarà la tramitació d'un conveni entre l'Ajuntament de València i la Generalitat Valenciana que se sotmetrà a la tramitació pertinent.  
Contra la present resolució que posa fi a la via administrativa, es pot interposar recurs contenciós administratiu, davant de la sala contenciosa administrativa de València, en el termini de dos mesos, comptadors des de l'endemà de la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que es crega oportú.  
València, 23 de març de 2007.- El director general d'Habitatge i Projectes Urbans: Bernabé Bueno Miralles.